Stefna TM um samfélagsábyrgð var mótuð 2014 og innleidd 2015 . Hún felur í sér þrjár meginstoðir : Forvarnir , persónuvernd og upplýsingaöryggi og stuðning við vaxtarbrodda samfélagsins . Unnið var að fjölbreyttum verkefnum í samræmi við stefnuna á árinu . Hlutverk TM er að þjóna einstaklingum , fyrirtækjum og stofnunum með aðstoð við að vera rétt tryggð og koma lífi þeirra og starfsemi fljótt á réttan kjöl eftir áföll . Samfélagsleg ábyrgð er leiðarljós í daglegri ákvarðanatöku og þannig má hafa jákvæð áhrif á samfélagið , bæta nýtingu auðlinda , auka þekkingu og lækka kostnað . Við heitum því að vinna markvisst að því að minnka líkur á tjónum , hvort sem um er að ræða tjón á heilsu eða öðrum hagsmunum einstaklinga , fyrirtækja og stofnana . TM sinnir forvörnum á ýmsum sviðum og styrkir forvarnarstarf annarra . Við leggjum sérstaka áherslu á að tryggja öryggi persónuupplýsinga sem okkur er treyst fyrir vegna starfa okkar . Við leitum leiða til þess að koma tímanlega með lausnir fyrir aðila sem eru að hefja nýja starfsemi eða þróa starfsemi sína þannig að hún kallar á nýjar lausnir í vátryggingum . Með því að tryggja vátryggingarlega hagsmuni þeirra snemma í þeirra lífshlaupi má auka líkur á að rekstur þeirra blómstri til lengri tíma litið , samfélaginu til hagsbóta . Um árabil hefur félagið lagt sitt af mörkum til að bæta heilsu sjómanna . Sjónum hefur verið beint að starfsumhverfi sjómanna , mataræði og hreyfingu . Það hefur margsýnt sig að með öflugum forvörnum minnka líkur á veikindum og slysum til sjós . Félagið efndi til fjölmargra námskeiða fyrir einstaklinga , einkum yngra fólk . Námskeið fyrir verðandi ökumenn og foreldra / forráðamenn þeirra hafa fest sig í sessi enda mikilvægt að búa nýliða sem best undir umferðina . Tjón eru tíð á fyrstu tveimur árum fólks með ökuréttindi og mikilvægt að reyna að draga úr þeim með öllum tiltækum ráðum . TM vill líka veita ungum barnafjölskyldum ráð svo sem kostur er og hefur í því skyni staðið fyrir námskeiðum um brjóstagjöf , og svefn og næringu ungbarna á fyrsta ári . Það er skoðun okkar að með slíku starfi getum við stutt við bakið á fólki sem er að hefja lífsgönguna fyrir alvöru og myndað við það góð tengsl til framtíðar . Meðal samstarfsverkefna á sviði forvarna má nefna sjónvarpsþættina Biggest Loser – Ísland á Skjá einum sem TM hefur kostað að hluta . Ofþyngd er útbreitt heilsufarslegt vandamál og það er TM í hag að spornað verði við því með öllum tiltækum ráðum . Þættirnir hafa notið mikilla vinsælda og án efa vakið fólk til vitundar . Við þetta má svo bæta að félagið leggur ríka áherslu á forvarnir og heilsuvernd meðal starfsmanna . Efnt hefur verið til námskeiða og heilsufarsmælinga til að stuðla bættum lífsgæðum TM-fólks og það hvatt til hollra og heilsusamlegra hátta með ýmsu móti . Auk ofangreinds hélt TM áfram stuðningi við margvísleg góð málefni og fór að vanda einna mest fyrir TM-mótunum í knattspyrnu kvenna en félagið hefur um árabil stutt myndarlega við bakið á kvennaboltanum . Það er TM í hag að atvinnulífið í landinu sé öflugt og fjölbreytt . Félagið var stofnað til að þjónusta fyrirtæki í sjávarútvegi og hefur á síðustu árum nýtt reynslu sína og þekkingu til að styðja við bakið á vaxtarbroddum samfélagsins . Sá stuðningur er tvíþættur . Nýsköpunarfyrirtæki eru viðkvæm fyrir áföllum og því mikilvægt að þau hugi vel að tryggingum . TM býður sprotum upp á sérsniðnar lausnir í vátryggingavernd sem veitir þeim mikilvægt öryggi á fyrstu starfsárunum . Hins vegar fjárfestir TM í ungum fyrirtækjum sem eru líkleg til að vaxa og dafna . Meðal slíkra fjárfestinga á árinu má nefna Lauf Forks sem hannar , framleiðir og selur léttasta reiðhjólademparagaffal í heimi ! Af öðrum toga eru hlutafjárkaup í Arnarlaxi í Arnarfirði en mikil gróska er í laxeldi og vonir standa til að greinin eigi eftir að eflast mjög á komandi árum . Sú fjárfesting TM er öðrum þræði hugsuð til að auka þekkingu félagsins á fiskeldi svo það geti betur veitt fyrirtækjum í þeim geira víðtæka tryggingavernd . Þá var TM einn bakhjarla Toppstöðvarinnar , sjónvarpsþáttar þar sem fylgst var með hópum frumkvöðla þróa verkefni sín frá hugmynd að fullbúinni vöru eða þjónustu . Með því tengdi TM sig með áberandi hætti við nýsköpun , vöxt og framsækni og gaf þannig skýrt til kynna að félagið tekur frumkvöðlum opnum örmum hvort heldur er til samstarfs á sviði vátrygginga eða fjárfestinga .